नागपुर।बिल्डर का अपहरण कर पौने दो करोड़ रुपए की फिरौती वसूले जाने का खुलासा हुआ। घटना प्रताप नगर क्षेत्र में सप्ताह भर पहले हुई। जेल में बंद कुख्यात बदमाश व कुछ व्यापारियों की भी संदिग्ध भूमिका होने से इस प्रकरण की गंभीरता बढ़ गई है। इस बीच अपराध शाखा को मामले की जांच सौंपी गई है।
अजय राऊत (45) त्रिमूर्ति नगर निवासी बिल्डर है। बताया जा रहा है कि 13 दिसंबर 2015 की दोपहर 12 बजे अजय दोपहिया वाहन से जा रहा था। उसी समय तवेरा एक अन्य कार व मोटरसाइकिल से आए दस से बारह अपहरणकर्ताओं ने अजय को बीच रास्ते में रोक लिया। आंख पर पट्टी बांधकर उसे जबरन कार में ठूंस दिया। उसके बाद अजय की कनपट्टी में पिस्तौल तान कर पांच करोड़ रुपए की फिरौती मांगी। रुपए देने से इनकार करने पर आरोपियों ने अजय की पत्नी व बच्चों को जान से मारने की धमकी दी। फिरौती की रकम बड़ी होने से अजय ने इसका इंतजाम करने कुछ दिनों की मोहलत मांगी, लेकिन आरोपियों ने मोहलत देने से इनकार कर दिया। उसके बाद अजय पर करीबी मित्रों से रकम जुटाने के लिए दबाव बनाया। अजय ने दर्ज शिकायत में पुलिस को बताया कि आरोपियों के कहने पर उसने अपने मित्र कुख्यात बदमाश राजू भद्रेश को फोन किया। उससे करीब 1 करोड़ रुपए लिए। उसके बाद सर्राफा व्यापारी हरि मूलचंदानी व दीपक मुणोत से भी लाखों की रकम ली। इस तरह से पौने दो करोड़ रुपए अपहरणकर्ताओं को दिए गए हैं। फिरौती की रकम लेने आरोपियों में से ही कोई अजय का व्यक्ति बनकर भद्रेश व अन्य व्यापारियों की तरफ गए थे। सूत्रों का यह भी कहना है कि भद्रेश ने स्वयं रकम नहीं दी, बल्कि उसके किसी करीबी ने दिए हैं। उल्लेखनीय है कि भद्रेश फिलहाल जेल में बंद है। इस प्रकरण में भद्रेश की भी महत्वपूर्ण भूमिका होने से पुलिस अब उसके जेल जाने की तारीख से लेकर घटना के हर पहलू की जांच कर रही है। इस मामले की सबसे पहले सदर थाने को सूचना दी गई थी, लेकिन जांच करने में पुलिस लापरवाही बरतती रही। पुलिस की भूमिका इस नजरिए से संदिग्ध मानी जा रही है। अपराध शाखा को जांच सौंपी गई है।
hin_Deva hin_Deva